Monika Lata giver tre korte dyt med hornet. Hun er ved at hente sin 9-årige søn Hubert fra skole.

Han er født og opvokset her i landet, efter hun selv kom til Danmark for første gang i forbindelse med udvidelsen af EU mod øst i 2004.

Dengang plukkede Monika Lata bær og beskar træer i frugtplantagen hos Danfrugt i Skælskør.

Den frie bevægelighed for EU-borgere Som EU-borger har du ret til at: Søge arbejde i et andet EU-land.

Arbejde uden arbejdstilladelse.

Bo der, mens du arbejder.

Opholde dig der – også når dit ansættelsesforhold ophører.

Blive behandlet på lige fod med landets egne borgere med hensyn til adgang til arbejde, arbejdsvilkår og alle andre sociale ydelser og skattefordele. Kilde: Europa-Kommissionen

De første fem år rejste hun tilbage til Polen, når der ikke var arbejde, men så fik hun fast arbejde på Harboefarm A/S i byen. Og så besluttede hun sig for at blive.

- Jeg er glad for at arbejde med danskere, og jeg vil gerne blive her, for jeg elsker det her land, fortæller hun.

40 procent flere på fire år

Stadig flere østeuropæere gør som Monika Lata og kommer til Danmark for at arbejde og slår sig derefter ned og bliver boende.

I alt 139.854 personer fra andre EU-lande uden for Norden havde i 2018 bopæl i Danmark, viser tal fra jobindsats.dk.

Fire år før lå tallet på 99.809 personer, og det svarer til en stigning på omkring 40 procent på fire år.

Her kan jeg snakke og drikke kaffe med min chef. I Polen skal man bare arbejde, arbejde og arbejde, og der er stor forskel på medarbejdere og chef. Monika Lata, polsk tilflytter

Nogle kan fortsat have et hus i deres hjemland, og det er ikke til at sige, hvor mange der måske vil forlade landet igen på et senere tidspunkt.

Men generelt er der en tendens til, at flere kommer til, når først folk fra en befolkningsgruppe er flyttet.

Det forklarer Jonas Felbo-Kolding, der er arbejdsmarkedsforsker på CBS, Handelshøjskolen i København og har forsket i østeuropæere på det danske arbejdsmarked.

- Det hænger sammen med, at man kender nogle hjemme i Polen og kan fortælle dem, at Danmark er et dejligt sted at bo. De formidler måske også et job, så man allerede er sikret et, når man kommer herop, siger han.

Skole- og uddannelsessystemet er attraktivt

Monika Lata bor her nu med sin polske mand og deres to børn. De har taget flere af de danske traditioner til sig og spiser både risalamande og and til jul.

Men det er ikke det eneste, de kan lide ved Danmark. Lønnen er højere her, og der er også fordele ved skole- og uddannelsessystemet.

- Det er et godt system for mine børn. De har større chancer her, siger Monika Lata.

En anden fordel er kulturen på arbejdsmarkedet. I Danmark er der et åbent forhold mellem medarbejdere og arbejdsgivere. Det er der ikke på samme måde i Polen.

- Her kan jeg snakke og drikke kaffe med min chef. I Polen skal man bare arbejde, arbejde og arbejde, og der er stor forskel på medarbejdere og chef, fortæller hun.

Sætter børn i danske institutioner

Det er ikke bare Monika Lata, der har let ved at falde til i Danmark. Det er tilfældet med en stor del af de polske tilflyttere, fortæller Jonas Felbo-Kolding.